
Uddrag fra Nürnberg-lovene som de oprindeligt blev trykt i Reichsgesetzblatt (svarende til Rigsdagstidende i Danmark). Uddraget omhandler ret til medborgerskab i Det Tyske Rige.
Rigsborgerloven af 15. September 1935
Rigsdagen har enstemmigt vedtaget følgende lov, som hermed bekendtgøres:
§1
1. Statsborgere er enhver, som nyder godt af Det tyske Riges beskyttende fællesskab, og som af samme grund er særligt forpligtet overfor dette.
2. Indfødsret erhverves efter forskrifterne i loven om statsborgerskab og indfødsret.
§2
1. Rigsborger er kun den statsborger af tysk eller artsbeslægtet blod, som ved sin adfærd beviser, at han er indstillet på og egnet til trofast at tjene det tyske folk og rige.
2. Rigsborgerretten erhverves ved tildeling af rigsborgerbrevet.
3. Rigsborgeren er den eneste, der besidder fulde politisk rettigheder i henhold til lovene…
Det følgende uddrag fra Nürnberg-lovene(kun i dansk oversættelse) omhandler beskyttelse af det tyske blod og den tyske ære. 
Lov “til beskyttelse af det tyske blod og den tyske ære” af 15. september 1935
Gennemtrængt af erkendelsen af, at det tyske blods renhed er en forudsætning for det tyske folks videre beståen, og besjælet af en urokkelig vilje til at sikre den tyske nation for al fremtid har rigsdagen enstemmigt vedtaget følgende lov, som hermed bekendtgøres:
§1
1. Indgåelse af ægteskab mellem jøder og statsborgere af tysk eller artsbeslægtet blod er forbudt. Ægteskaber, som er indgået på trods heraf, er ugyldige, også dersom de for at omgå denne lov er indgået i udlandet.
2. Søgsmål for ugyldighed kan udelukkende rejses af den offentlige anklager.
§2
 Kønslig omgang uden for ægteskab mellem jøder og statsborgere af tysk eller artsbeslægtet blod er forbudt.
§3
Jøder må ikke i deres husholdning beskæftige kvindelige statsborgere af tysk eller artsbeslægtet blod under 45 år.
§4 
1. Det er forbudt jøder at hejse rigs- og nationalflaget og at bære rigets farver.
2. Det er derimod tilladt dem at vise de jødiske farver. Udøvelsen af denne ret står under statens beskyttelse.
§5
1. Den, der overtræder forbudet i §1, straffes med tugthus.
2. Den mand, som overtræder forbudet i §2, straffes med fængsel eller tugthus. 

